**LEES: JOHANNES 12:1-11**

**SOOS DIE REUK VAN PARFUUM**

**1. Die ding van ŉ reuk**

Die ding van ŉ reuk is, as dit eers uit is kan jy dit nie keer nie. Het jy al probeer om ŉ reuk te keer? Dis baie moeilik nè – eintlik amper onmoontlik. Sê nou maar jy het ŉ botteltjie parfuum oopgemaak, of net een spuit van die botteltjie in die kamer gegee. Maar ewe skielik voel jy skaam daaroor, en jy wil nie hê iemand anders moet weet jy het van die parfuum gespuit nie. Wat gaan jy doen? Jy kan tog nie die reuk met jou hande skep, of terugwaai na die flessie toe nie! Dis onmoontlik; daardie reuk is uit.

Die wetenskaplikes sal ŉ mooi verduideliking kan gee van hoe die molekules parfuum beweeg tussen die lugmolekules in. En ŉ mens se reuksintuig is so fyn, nè – baie fyner as proe; dit kan een deeltjie parfuum tussen ŉ miljoen lugdeeltjies optel.

Ja-nee, daardie reuk is uit, en as daar natuurlik genoeg van die parfuum gespuit word, versprei die reuk net al hoe verder. Dit kan later deur die hele huis trek sonder dat ŉ mens dit kan keer. Dis die ding van ŉ reuk – ongelukkig ook van slegte reuke, nè – maar kom ons fokus eerder vandag op goeie, lekker reuke – nie op stanke nie. En sien bietjie vanoggend saam met my die verband raak wat tussen hierdie lekker reuk en Jesus se liggaam gemaak word. Daar word ŉ pyltjie getrek hier tussen die lekker reuk en Jesus se liggaam.

**2. Die reuk van Jesus se liggaam**

Dit gebeur só: Jesus is aan tafel besig om met sy gasheer en die ander gaste te gesels. Dan kom daar ŉ vrou aan – Johannes identifiseer haar as Maria, Lazarus se suster. Sy gooi ŉ fles vol baie duur lekkerruik olie op Jesus uit. Sy kom, en sy identifiseer letterlik hierdie Jesus met ŉ baie lekker geur. Met haar optrede sê sy: hierdie Jesus is ŉ lieflike geur – ervaar dit; ervaar hom!

Nou, hoe moet ons dit verstaan? Wel, onthou eers weer saam met my wie Jesus is. Reg aan die begin van sy boek skryf Johannes dat die Woord van God, wat self God is, méns geword het. “Die Woord het vlees geword en onder ons kom woon.” En dan gaan die hele res van Johannes se verhaal eintlik daaroor dat ons, soos Thomas aan die einde van die boek, moet uitkom daarby om te bely: hierdie Jesus is God; om soos Thomas te kan sê: “My Here en my God.” En daarom, wat ons nou vandag moet weet wanneer ons hoor van Jesus wat by iemand se huis besig was om te eet, is dat hierdie Jesus van Nasaret wat hier aan tafel sit ook die ware God is. In Jesus is God en mens bymekaar! Hierdie is so belangrik. Ek is nou besig om vir die eerstejaar studente ŉ kursus in filosofiese antropologie aan te bied. Dit beteken maar net dit gaan oor die filosofiese vra oor wat ŉ mens is. En een van die antwoorde wat ons bespreek is die Christelike tradisie se verstaan van ŉ mens. En ons kry die kans om die antwoord as’t ware bietjie van buite af te bestudeer en te oorweeg. En dan kom ŉ mens van voor af weer onder die indruk van hierdie ontsaglike aanspraak wat die Christelike geloof maak. As die Christene dink oor wat is ŉ mens, dan begin hulle by Jesus Christus. En wie is Jesus Christus? Hy is God en mens bymekaar. Ware God en ware mens sáám. En hy is die tweede Adam. Met ander woorde Hy is die bloudruk vir hoe ons menswees moet verstaan.

Want wie Hy is gee Jesus vir ons. Sien, sy liggaam versprei soos ŉ reuk. Nou kan ons begin verstaan waarom hierdie assosiasie van Jesus se liggaam met ŉ heerlike geur so mooi is. Jesus se liggaam versprei al verder. Met die instelling van die nagmaal het hy dit self gesê: hier is my liggaam, dit is vir julle. Dit is sy fisiese liggaam, maar soos ŉ reuk steek dit eintlik die grense van sy fisiese lyf oor en word dit ons s’n in die brood en die wyn wat ons eet en drink en wat deel word van ons. En ons word hierdie mense van God en mens bymekaar.

En na Jesus se opstanding uit die dood sien ŉ mens dit weer, en eintlik nog beter. Jesus het werklik liggaamlik opgestaan uit die dood, maar Maria Magdalena herken hom eers nie. Dis eers toe Hy met haar praat dat sy Hom herken. En daarna sê Hy ook vir haar dat sy hom nie moet vashou aan sy lyf nie, maar dat sy vir die ander dissipels moet gaan vertel dat Hy opgestaan het. Dis asof sy fisiese liggaam al hoe meer oorgaan daarin om ook ŉ vertelde, ŉ verkondigde liggaam te word. Soos ŉ reuk wat algaande versprei deur die hele huis.

Die reuk kan nie gekeer word nie. En dit versprei vandag nog deur die wêreld. Want hierdie liggaam, wat ŉ heerlike reuk is, is ook die Here se mense; die kerk. Op ŉ paar plekke in die Nuwe Testament word juis gepraat daarvan dat gelowiges se lewe en dienswerk soos ŉ heerlike reuk is. Soos die reuk van die lente wat geassosieer word met nuwe lewe. “Toe het Maria ŉ halfliter egte, baie duur nardusolie gebring en dit op Jesus se voete uitgegiet en sy voete met haar hare afgedroog. Die hele huis is deurtrek van die reukolie.” Die hele huis; die hele wêreld. Wat ŉ wonderlike werklikheid.

**3. Die parfuumpolisie**

Maar luister net wat gebeur nou. Judas Iskariot, die een wat hom sou verraai, sê toe: “Waarom is hierdie reukolie nie vir drie honderd silwer muntstukke verkoop en die geld vir die armes gegee nie?” Hier in Johannes se weergawe is dit Judas Iskariot wat beswaar maak. Matteus en Markus sê net dat dit “die dissipels” was wat gekla het, en Lukas weer sê dat dit Simon die Fariseër was wat by homself gedink het dat wat nou gebeur nie reg is nie.

Hoe dit ook al sy, daar is altyd parfuumpolisie, nie waar nie. Daar is altyd mense wat voel dat die reuk nie moet versprei nie. Hulle probeer grense stel vir die heerlike geur. Hulle probeer beheer na wie toe die heerlike geur van Jesus se liggaam moet versprei, en na wie toe nie. Later hoor ons by Johannes dat die Joodse leiers toe besluit het om ook vir Lazarus maar weer dood te maak. Want hierdie ding moet nou ge-*contain* word. Dit pas nie in by ons sienings van wat reg en verkeerd, in en uit is nie.

**4. “Laat haar staan”**

Hoor wat sê Jesus vir die parfuumpolisie: “laat haar staan!” laat staan haar. Moenie keer dat die reuk versprei nie. Die reuk moet aangaan en aangaan en aangaan, sê Jesus. In die eerste plek verbind Jesus die heerlike geur aan sy eie begrafnis. Ja, selfs tot in die dood versprei die heerlike geur van God en mens bymekaar. Selfs die dood kan die lieflike geur van Jesus Christus, die nuwe mens, nie inperk nie. Die geur versprei aan die anderkant van die dood. En van daar af hou dit aan om grense oor te steek en uit mense se boksies te klim; te oorskrei. “Laat staan haar, parfuumpolisie. Dié geur kan nie gestop word nie.”

Hierdie is die goeie nuus vandag vir jou en vir my, broer en suster. En vir ons wêreld. Maar miskien is dit ook ŉ uitdaging vir jou en vir my om ons eie grense te toets. Miskien is hierdie lieflike geur van God en mens bymekaar baie meer oorskreidend as wat ons dink. Miskien is Jesus Christus al lankal aan die werk in plekke en in kulture en in mense waar ons nog wil oordeel fel en net donkerte raaksien. Miskien ervaar ander mense dieselfde lieflike geur op ander wyses. Laat ons bid om die sensitiwiteit wat die Heilige Gees gee.

En laat ons elkeen ook nie die lieflike geur van Jesus Christus vir onsself ontsê nie. Want partykeer is ŉ mens mos self jou eie ergste parfuumpolisie, nie waar nie. En jy prent jouself in: Ek, ek mag eintlik nie hierdie geur ruik nie. Dis eintlik nie vir my bedoel nie. Laat dit staan! Sê Jesus. Laat die heerlike reuk deur jóú lewe trek. Is die lieflike geur van Jesus Christus net bedoel vir mooi middelklas gesinne met ŉ pa en ŉ ma en twee of drie kinders? Of is dit vir ook my, wat nie getroud is nie; wat geskei is; wat ŉ enkel ouer is? Is die lieflike geur net vir mense wat heteroseksueel is? Is die lieflike geur net vir mense wat ŉ sukses maak van hulle werk? Is die lieflike geur net vir mense wat nie sukkel met verslawings nie? Is die lieflike geur net vir mense wat jonger as tagtig jaar is – of ouer as vyftien? Of is die lieflike geur ook vir my? Ja, dit is.

AMEN